Þarna voru tugir eða hundruð starfsmanna spítalans í sjálfboðavinnu og þótti okkur gestunum mikið til þess koma , hve vel var að öllu staðið og hve vel spítalinn hefur búið sig undir lykilhlutverk sitt við stórslys . Morgunblaðið birtir í dag forsíðufrétt um þá ákvörðun , að embætti lögreglustjórans á Suðurnesjum skuli auglýst , þegar skipunartími Jóhanns R. Benediktssonar rennur út 1. apríl 2009 . Ákvörðunin var kynnt Jóhanni á fundi í dómsmálaráðuneytinu 8. september en við töku hennar var stuðst við ákvæði laga um opinbera starfsmenn . Launakjör lögreglustjóra tóku auk þess stakkaskiptum , þegar sýslumannsembættið á Keflavíkurflugvelli var aflagt . Með vísan til alls þessa þótti mér einsýnt , að auglýsa ætti embættið til að lögreglustjóri væri ekki í neinum vafa um kjör sín og ábyrgð . Lögum samkvæmt var þessi ákvörðun tilkynnt Jóhanni R. Benediktssyni með þeim fyrirvara , sem segir í lögum .